Danko, Andrej, predseda NR SR (2018-01-30):
Vážené panie poslankyne, vážení páni poslanci, poprosím o zaujatie miest. Otváram rokovanie 26. schôdze Národnej rady Slovenskej republiky, na ktorej vás vítam. Keďže začal pre nás historicky významný rok, v ktorom oslávime výročia späté s históriou našej štátnosti, prosím, aby na úvod tohto rokovania zaznela naša štátna hymna. (Štátna hymna Slovenskej republiky.) Ďakujem. Vážení páni poslanci, vážené panie poslankyne, vážení občania Slovenskej republiky, naša národná a štátna suverenita má dvadsaťpäť rokov. Sloboda Slovenska sa nerodila ľahko. Od Tatier k Dunaju rozvíjame našu svojbytnosť po dlhé stáročia počnúc Samovou ríšou cez veľkomoravské kráľovstvo, uhorský štát, rakúsko-uhorské cisárstvo až po Československú republiku. Vo všetkých týchto útvaroch sme boli štátotvorným prvkom. Slováci sú starý európsky národ, ktorý má mladú štátnosť. Naša novodobá štátnosť sa profilovala počas spoločného štátu s bratským českým národom, ktorého sté výročie si pripomíname tiež v tom-tom roku. Polstoročie tiež uplynie od reformného procesu v roku 1968, ktorého súčasťou bolo aj prijatie ústavného zákona o Československej federácii. Magický osmičkový rok nám prinesie aj ďalšie významné výročia, akým je, akými sú sté výročie Pittsburskej dohody a Deklarácia slovenského národa, 80 rokov od získania autonómie Slovenskej republiky, 70 rokov od Februárového víťazstva komunistického režimu, 30 rokov od Sviečkovej manifestácie. Sú to udalosti, ktoré sú nezmazateľné v našej histórii, a každý z nás môže mať rôzny pohľad k jednotlivým udalostiam, ale tieto všetky sa podieľali na vývoji a vzniku našej Slovenskej republiky. Nemôžeme, samozrejme, zabudnúť na 170. výročie vzniku Slovenskej národnej rady ako zárodku slovenského parlamentarizmu. Práve jej prvého predsedu Jozefa Miloslava Hurbana si uctíme aj tým, že v tomto roku po prvýkrát odovzdá Národná rada štátnu cenu Jozefa Miloslava Hurbana. Vážení páni poslanci a pani poslankyne, čaká nás veľmi náročný rok plný podujatí, plný rokovania a ja verím, že v priateľskej atmosfére prerokujeme všetky návrhy, ktorých jediným cieľom je zlepšiť podmienky žitia našich občanov. Dovoľte mi, vážení páni poslanci a pani poslankyne, ešte na úvod otvorenia schôdze jednu milú udalosť a pripomenutie si toho, ako naši blízki kresťania Arméni trpeli, a to tým, že vám môžem na balkóne – a poprosím vás o privítanie – predstaviť pána predsedu Araa Babloyana s parlamentnou delegáciou z Arménskej republiky. (Potlesk.) Arménsko a arménsky národ vnímam ako osobitných priateľov a mám veľkú úctu pred vašou históriou. Vždy sa s pietou skláňame pred pamiatkou obetí genocídy Arménov z roku 1915 a som rád, že Národná rada Slovenskej republiky už v roku 2004 prijala v tejto veci jednoznačnú deklaráciu, ktorou túto historickú tragédiu odsúdila. Zároveň oceňujem, že 24. decembra 2017 došlo v Bruseli k podpisu dohody o komplexnom a rozšírenom partnerstve medzi Európskou úniou a Arménskom, ktorá otvára novú etapu v našich vzťahoch a verím, že táto dohoda poskytne ďalšiu podporu procesu zbližovania Arménska a Európskej únie. Ešte raz vitajte, drahí priatelia z Arménskej republiky! (Potlesk.) Teraz pristúpime k rokovaniu 26. schôdze Národnej rady Slovenskej republiky. Chcem vás požiadať, aby sme sa pred začatím rokovania prezentovali a zistili sme, či sme schopní sa uznášať. (Prezentácia.) Zisťujem, že je prítomných 129 poslancov a Národná rada je uznášaniaschopná. Môžeme pokračovať v rokovaní. Na 26. schôdzi Národnej rady budú overovateľmi poslanci Peter Šuca, Jana Cigániková. Náhradníkmi budú poslanci Stanislav Kmec a Peter Pčolinský. Na dnešnom rokovacom dni o ospravedlnenie požiadali poslankyňa Nehézová, Macháčková, Pčolinská a Žarnay. Z dôvodu PN požiadal o ospravedlnenie poslanec Andreánsky. Návrh programu schôdze vám bol rozdaný. Teraz vás prosím, panie poslankyne, páni poslanci, ktorí ste sa prihlásili, aby ste predniesli svoje návrhy na zmenu alebo doplnenie návrhu programu. Pán poslanec Vašečka.